กรมส่งเสริมสหกรณ์ หนุนสมาชิกรวมพลังจัดตั้งแปลงใหญ่  ครบวงจร สร้างความเข้มแข็งสู่ความมั่นคง
นายวิศิษฐ์ ศรีสุวรรณ์ อธิบดีกรมส่งเสริมสหกรณ์ เปิดเผยถึงแปลงใหญ่สหกรณ์ที่ผ่านการรวมตัวกันของเกษตรกรตั้งแต่ 30 คนขึ้นไปในการรวมแปลงที่อยู่ใกล้กันตั้งแต่ 300 ไร่ขึ้นไปที่กรมส่งเสริมสหกรณ์พยายามที่จะส่งเสริมสนับสนุนให้กลุ่มแปลงใหญ่เหล่านี้จัดตั้งเป็นกลุ่มเกษตรกรหรือสหกรณ์ขึ้นมา เพื่อให้มีอำนาจต่อรองในการบริหารจัดการ ช่วยกันนำทรัพยากรต่างๆ ที่มี ไม่ว่าจะเป็นเครื่องมือ เครื่องจักร รถไถ การบริหารจัดการน้ำต่างๆ เพื่อที่จะช่วยเหลือซึ่งกันและกัน ยกตัวอย่างสหกรณ์ที่ประสบความสำเร็จ อย่างเช่น แปลงใหญ่สหกรณ์ผู้ปลูกถั่วเหลืองที่จังหวัดเชียงใหม่ ที่วันนี้มีความพร้อมทั้งวัตถุดิบถั่วเหลือง   ทั้งเรื่องของนวัตกรรม เครื่องมือ เครื่องจักรกล โดรน รถไถ รถพรวนดิน ที่กรมฯได้รับการสนับสนุนจากรัฐบาลก็จะนำลงไปสู่แปลงใหญ่ เพื่อต้องการลดต้นทุนการผลิตให้กับเกษตรกร รวมถึงการหาตลาดจำหน่ายผลผลิต ผ่านกลไกด้านราคาที่เป็นธรรม จากแหล่งผลิตถึงโรงงาน โดยไม่ผ่านพ่อค้าคนกลาง นอกจากจะทำให้มีการวางแผนบริหารจัดการง่ายตั้งแต่ต้นน้ำ กลางน้ำและปลายน้ำ รวมถึงการหาตลาดจำหน่ายผลผลิต ผ่านทางผู้จัดการแปลงแล้วยังรวมเป็นสหกรณ์ ซึ่งเกษตรกรรวมตัวกันผลิตเป็นลักษณะแปลงใหญ่ ใช้ทรัพยากรต่างๆ ร่วมกัน สร้างความมั่นคงและยั่งยืนในการประกอบอาชีพขณะที่ปัจจุบันมีเกษตรแปลงใหญ่ที่รวมกลุ่มจัดตั้งเป็นสหกรณ์ มีประมาณ 500 กลุ่ม  จาก 490 กว่าสหกรณ์ที่รวมกันเข้ามาเป็นแปลงใหญ่ที่อยู่ในระบบสหกรณ์ ทั้งพืชและสัตว์ อย่างเช่นแปลงใหญ่แพะ แปลงใหญ่โคเนื้อ โคนม ส่วนพืชก็มีหลากหลาย นอกจากถั่วเหลืองแล้วก็มียางพาราและผลไม้ที่กรมส่งเสริมสหกรณ์ได้พยายามส่งเสริม สนับสนุนให้กลุ่มแปลงใหญ่เหล่านี้เข้ามาเป็นสหกรณ์